Javaslat AZ EURÓPAI PARLAMENT ÉS A TANÁCS RENDELETE az Európai Közösségbe irányuló faanyag-behozatal FLEGT engedélyezési rendszerének létrehozásáról szóló 2173/2005/EK tanácsi rendelet módosításáról /* COM/2013/015 final - 2013/0010 (COD) */





INDOKOLÁS 1. A JAVASLAT HÁTTERE Az Európai Unió működéséről szóló szerződés (EUMSZ) különbséget tesz a Bizottságra ruházott hatáskörök között aszerint, hogy az EUMSZ 290. cikkének (1) bekezdése értelmében a jogalkotási aktusok egyes nem alapvető rendelkezéseit kiegészítő, illetve módosító általános hatályú nem jogalkotási aktusok (felhatalmazáson alapuló jogi aktusok) elfogadására, vagy az EUMSZ 291. cikkének (2) bekezdése értelmében kötelező erejű uniós jogi aktusok végrehajtására vonatkozó egységes feltételek (végrehajtási jogi aktusok) elfogadására vonatkoznak-e. A 2173/2005/EK rendeletnek[1] az EUMSZ új szabályaihoz való hozzáigazítása összefüggésében a hivatkozott rendelet által a Bizottságra ruházott hatáskörök végrehajtási, illetve felhatalmazáson alapuló intézkedésekké minősültek át. Ezt követően javaslattervezet készült a 2173/2005/EK rendelet módosítására. A Szerződés 290. cikke értelmében a jogalkotó a Bizottságot bízza meg azzal, hogy kiegészítse, illetve módosítsa az említett rendelet egyes nem alapvető rendelkezéseit. A Bizottság így felhatalmazáson alapuló aktusokat fogadhat el a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendelet[2] A., B. és C. mellékletében felsorolt fajtákból készült fatermékek mentességének felülvizsgálata kapcsán. A Bizottság megállapíthat továbbá részletes követelményeket az 5. cikk alkalmazásához. A Bizottság felhatalmazáson alapuló jogi aktusok útján módosíthatja a partnerországok és az általuk kijelölt engedélyező hatóságok I. mellékletben található jegyzékét, a valamennyi partnerország vonatkozásában a FLEGT engedélyezési rendszer hatálya alá tartozó fatermékeknek a II. mellékletben található felsorolását, valamint a megjelölt partnerország vonatkozásában a FLEGT engedélyezési rendszer hatálya alá tartozó fatermékeknek a III. mellékletben található felsorolását. 2. KONZULTÁCIÓ AZ ÉRDEKELTEKKEL; HATÁSVIZSGÁLAT Nem volt szükség konzultációra vagy hatásvizsgálatra. 3. A JAVASLAT JOGI ELEMEI · A javaslat összefoglalása A Bizottság felhatalmazáson alapuló hatásköreinek meghatározása a 2173/2005/EK tanácsi rendeletben, valamint az ezen hatásköröknek megfelelő jogi aktusok elfogadásához szükséges eljárás rögzítése. · Jogalap Az Európai Unió működéséről szóló szerződés 207. cikkének (2) bekezdése. · A szubszidiaritás elve A javaslat az Európai Unió kizárólagos hatáskörébe tartozik. · Az arányosság elve A javaslat a 2173/2005/EK tanácsi rendeletben már megállapított rendelkezéseket módosít, ezért az arányosság elvével kapcsolatban nem merül fel aggály. · A jogi aktus típusának megválasztása Javasolt aktus: európai parlamenti és tanácsi rendelet. Más jogi aktus nem felelne meg a következők miatt: rendelet csak rendelettel módosítható. 4. KÖLTSÉGVETÉSI VONZATOK Ennek az intézkedésnek nincsenek az uniós költségvetés kiadásait növelő vonzatai. 2013/0010 (COD) Javaslat AZ EURÓPAI PARLAMENT ÉS A TANÁCS RENDELETE az Európai Közösségbe irányuló faanyag-behozatal FLEGT engedélyezési rendszerének létrehozásáról szóló 2173/2005/EK tanácsi rendelet módosításáról (EGT-vonatkozású szöveg) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (2) bekezdésére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, rendes jogalkotási eljárás keretében, mivel: (1) A 2173/2005/EK rendelet[3] hatásköröket ruház a Bizottságra az említett rendelet egyes rendelkezéseinek végrehajtása érdekében. (2) Az Európai Unió működéséről szóló szerződés (EUMSZ) hatálybalépésének következtében a 2173/2005/EK rendelet értelmében a Bizottságra ruházott hatásköröket össze kell hangolni az EUMSZ 290. és 291. cikkével. (3) A 2173/2005/EK rendelet egyes rendelkezéseinek alkalmazása érdekében a Bizottságot fel kell hatalmazni jogi aktusok elfogadására az EUMSZ 290. cikkével összhangban a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendelet[4] A., B. és C. mellékletében felsorolt fajtákból készült fatermékek mentességének felülvizsgálata kapcsán, valamint a 2173/2005/EK rendelet 5. cikke alkalmazásához szükséges részletes szabályok elfogadása és a rendelet I., II. és III. mellékletének módosítása érdekében. Különösen fontos, hogy a Bizottság az előkészítő munka során megfelelő konzultációkat folytasson – többek között szakértői szinten is. A Bizottságnak a felhatalmazáson alapuló jogi aktusok előkészítésekor és kidolgozásakor gondoskodnia kell arról, hogy a releváns dokumentumok egyidejűleg, kellő időben és megfelelő módon eljussanak az Európai Parlamenthez és a Tanácshoz. (4) E rendelet végrehajtásának egységes feltételei biztosítása érdekében végrehajtási hatásköröket kell ruházni a Bizottságra a partnerországokból kivitt fatermékek jogszerűségének és megbízható nyomon követésének biztosítását szolgáló létező rendszerek értékelése és jóváhagyása érdekében – ugyanis a jövőben e rendszerek használata kell képezze a FLEGT-engedély kiadásának alapját. Az említett hatásköröket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendelet[5] 5. cikkének megfelelően kell gyakorolni. (5) A 2173/2005/EK rendeletet a fentieknek megfelelően módosítani kell, ELFOGADTA EZT A RENDELETET: 1. cikk A 2173/2005/EK rendelet a következőképpen módosul: 1. A 4. cikk (2) és (3) bekezdésének helyébe a következő szöveg lép: „(2) Az érintett fatermékek jogszerűségének biztosítása érdekében a Bizottság értékeli és végrehajtási jogi aktusok révén jóváhagyja azokat a már létező rendszereket, amelyek a partnerországokból kivitt fatermékek jogszerűségét és megbízható nyomon követését hivatottak garantálni. Az ilyen végrehajtási jogi aktusokat a 11. cikk (3) bekezdése szerinti vizsgálóbizottsági eljárással kell elfogadni. A Bizottság által jóváhagyott rendszerek alapot szolgáltathatnak FLEGT-engedély kiadásához. (3) A vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendelet[6] A., B. és C. mellékletében felsorolt fajtákból készült fatermékek mentesülnek az e cikk (1) bekezdésében meghatározott követelmény alól. E mentesség felülvizsgálatára a Bizottság a 11a. cikknek megfelelően felhatalmazáson alapuló jogi aktusokat fogadhat el.” 2. Az 5. cikk (9) bekezdésének helyébe a következő szöveg lép: „(9) E cikk alkalmazásának részletes szabályait a Bizottság a 11a. cikknek megfelelően elfogadott felhatalmazáson alapuló jogi aktusok révén állapítja meg.” 3. A 10. cikk helyébe a következő szöveg lép: „10. cikk (1) A Bizottság a 11a. cikknek megfelelően felhatalmazáson alapuló jogi aktusokat fogadhat el a partnerországok és az általuk kijelölt engedélyező hatóságok I. mellékletben található felsorolásának módosítására. (2) A Bizottság a 11a. cikknek megfelelően felhatalmazáson alapuló jogi aktusokat fogadhat el a FLEGT engedélyezési rendszer hatálya alá tartozó fatermékeknek a II. mellékletben található felsorolása módosítására. A módosításokat a Bizottság a FLEGT partnerségi megállapodások végrehajtásának figyelembevételével fogadja el. Az ilyen módosítások magukban foglalják a vámtarifaszámokat a Harmonizált Áruleíró és Kódrendszer I. mellékletének jelenleg hatályos változatában szereplő négy számjegyű vámtarifaszám vagy hat számjegyű vámtarifa alszám szintjén. (3) A Bizottság a 11a. cikknek megfelelően felhatalmazáson alapuló jogi aktusokat fogadhat el a FLEGT engedélyezési rendszer hatálya alá tartozó fatermékeknek a III. mellékletben található felsorolása módosítására. A módosításokat a Bizottság a FLEGT partnerségi megállapodások végrehajtásának figyelembevételével fogadja el. Az ilyen módosítások magukban foglalják a vámtarifaszámokat a Harmonizált Áruleíró és Kódrendszer I. mellékletének jelenleg hatályos változatában szereplő négy számjegyű vámtarifaszám vagy hat számjegyű vámtarifa alszám szintjén, és azokat kizárólag a III. mellékletben megjelölt partnerország vonatkozásában kell alkalmazni.” 4. A 11. cikk a következőképpen módosul: a) az (1) bekezdés helyébe a következő szöveg lép: „(1) A Bizottságot az erdészeti jogszabályok végrehajtásával, erdészeti irányítással és erdészeti termékek kereskedelmével foglalkozó bizottság segíti. Ez a bizottság a 182/2011/EU rendelet értelmében vett bizottságnak minősül.” b) a (2) bekezdést el kell hagyni. c) a (3) bekezdés helyébe a következő szöveg lép: „(3) E bekezdésre történő hivatkozáskor a 182/2011/EU rendelet 5. cikkét kell alkalmazni.” d) a (4) bekezdést el kell hagyni. 5. A szöveg a következő 11a. cikkel egészül ki: „11a. cikk A felhatalmazás gyakorlása (1) Ez a cikk a felhatalmazáson alapuló jogi aktusok elfogadására vonatkozóan a Bizottság részére adott felhatalmazás gyakorlásának feltételeit határozza meg. (2) A 4. cikk (3) bekezdésében, az 5. cikk (9) bekezdésében és a 10. cikk (1), (2) és (3) bekezdésében említett felhatalmazás e rendelet hatálybalépésétől kezdve határozatlan időre szól. (3) Az Európai Parlament vagy a Tanács bármikor visszavonhatja a 4. cikk (3) bekezdésében, az 5. cikk (9) bekezdésében és a 10. cikk (1), (2) és (3) bekezdésében említett felhatalmazást. A visszavonásról szóló határozat megszünteti az abban megjelölt felhatalmazást. A határozat az Európai Unió Hivatalos Lapjában való kihirdetését követő napon, vagy a határozatban megjelölt későbbi időpontban lép hatályba. A határozat nem érinti a már hatályban lévő felhatalmazáson alapuló jogi aktusok érvényességét. (4) A Bizottság felhatalmazáson alapuló jogi aktus elfogadását követően haladéktalanul és egyidejűleg értesíti arról az Európai Parlamentet és a Tanácsot. (5) A 4. cikk (3) bekezdésnek, a 5. cikk (9) bekezdésének és a 10. cikk (1), (2) és (3) bekezdésének megfelelően elfogadott felhatalmazáson alapuló jogi aktus csak akkor lép hatályba, ha az Európai Parlament vagy a Tanács a jogi aktusról szóló értesítéstől számított két hónapos határidőn belül nem emel kifogást, illetve akkor, ha a határidő lejártát megelőzően az Európai Parlament és a Tanács egyaránt arról tájékoztatta a Bizottságot, hogy nem kíván kifogást emelni. Az Európai Parlament vagy a Tanács kezdeményezésére ez az időtartam két hónappal meghosszabbodik.” 2. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. Az Európai Parlament részéről a Tanács részéről az elnök az elnök [1] HL L 347., 2005.12.30., 1. o. [2] HL L 61., 1997.3.3., 1. o. [3] HL L 347., 2005.12.30., 1. o. [4] HL L 61., 1997.3.3., 1. o. [5] HL L 55., 2011.2.28., 13. o. [6] HL L 61., 1997.3.3., 1. o.